**Liv Tora Gulbrandsen** (født 15. februar 1974) er en barnebokforfatter, litteraturformidler, organisasjonsarbeider, politiker og programleder fra Oslo med bakgrunn fra scene, radio og TV.

Bakgrunn og arbeid
------------------

Liv Gulbrandsen er datter av politikerne Jorun Gulbrandsen (født 1948) og Tron Øgrim (1947–2007) og har to søstre. Hun er barnebarn av fysikeren og vitenskapsformidleren Otto Øgrim (1913–2006).

Gulbrandsen gikk på Trasop skole i bydel Østensjø i Oslo og på dramalinja ved Fagerborg videregående skole i bydel St. Hanshaugen. I perioden fra 1991 til 1995 hadde hun opphold i Vest-Afrika og Mellom-Amerika. Hun var aktiv i nærradio, blant annet *Radio express* i Sandvika, *Radio Otek* i Ghana og *RadiOrakel* i Oslo. Siden ble hun med i NRK P3, der hun var programleder i *Holger Nielsens metode*, et morgenprogram for ungdom som ble sendt fra 1999 til 2003.. Fra 1999 til 2001 var hun skuespiller i *Fritt fram*, fra 2001 til 2003 i *Uhu!*, og fra 2006 til 2008 i *Jubalong*, TV-serier produsert av NRKs Barne-TV. I 2008 og 2009 var hun programleder i samme avdeling. 

Gulbrandsen var en periode markedsføringssjef i *Klassekampen*. Fra 2009 var hun daglig leder i Norsk Filmforbund, og fra 2011 til 2018 daglig leder i Leser søker bok. I 2018 ble hun prosjektleder for Bokåret 2019, «en nasjonal feiring av boka» ved 500-årsjubileet for de to første bøkene som ble trykt i Norge.

Som sceneartist har Liv Gulbrandsen laget humoristiske gjenfortellinger av kjente bøker som den erotiske trilogien *Fifty Shades*, Karl Ove Knausgårds seksbindsverk *Min kamp* og Jo Nesbøs krimbøker om Harry Hole. I forbindelse med Bokdagen i 2019 mottok hun Den Norske Forleggerforenings «Gullegget» for sin innsats som engasjert fornyer av litteraturformidling. I 2022 framfører hun *Hold kjeft, det er Ibsen!* på Nationaltheatret.

### Politikk

Liv Gulbrandsen satt i bystyret i Oslo for Rød Valgallianse (RV) fra 2003 til 2007. På RVs landsmøte i 2006 ble hun valgt til nestleder i partiet. Hun var med ved opprettelsen av partiet Rødt året etter.

Bokutgivelser
-------------

* 2006: *Jubalong: Rebekka – den natta jeg ble født* – barnebok illustrert av Torill Næsheim, utgitt av NRK og Aktivum forlag
* 2007: *Jubalong: Rød, gul, god morgen!* – barnebok illustrert av Torill Næsheim, utgitt av NRK og Aktivum
* 2017: *Papirfly* – ungdomsbok utgitt av Aschehoug forlag
* 2019: *Skoleape* – bildebok illustrert av Åshild Kanstad Johnsen, utgitt av Aschehoug

Referanser
----------

1. ↑  Kort forfatterpresentasjon på www.aschehoug.no
2. ↑  Presentasjon av Liv Gulbrandsen i Forfatterkatalogen på Forfattersentrums nettsider
3. 1 2 3  www.nrk.no: Egenpresentasjon i *Holger Nielsens metode* 30 mars 2001 - Lest 17. mars 2013
4. ↑  Fra Leser søker boks nettsted; besøkt 11. mars 2011.
5. ↑  www.bok365.no 29. mai 2018: *Gulbrandsen skal lede Bokåret*
6. ↑  forleggerforeningen.no 2019: *Årets Gullegg – Liv Gulbrandsen!*
7. ↑  Nationaltheatret mai 2022: *Hold kjeft, det er Ibsen! Av og med Liv Gulbrandsen*
8. ↑  Anne Cathrine Straume, NRK 2. mai 2017: *Tommelen opp for Liv Gulbrandsen* (anmeldelse av *Papirfly*)
9. ↑  Barnebokkritikk.nos anmeldelse av *Papirfly*
10. ↑  Inger Marie Kjølstadmyr, Numer, Tegnerforbundet, 24. mars 2020: Bokanmeldelse av *Skoleape*

Eksterne lenker
---------------

* (no) Liv Gulbrandsen hos Virksomme ord Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** MusicBrainz
 |